Iуэхур и кIэм нэсыпауэ
«Спартак-Налшык» (Налшык) – «Анжи» (Мэхъэчкъалэ) – 1:1 (1:0). Налшык. «Спартак» стадион. Жэпуэгъуэм и 4-м. ЦIыху 200 еплъащ.
Судьяхэр Ермаков (Краснодар), Лацвиев (Шахты), Сухарев (Ярославль).
«Спартак-Налшык»: Къардэн, Мэкъуауэ, Ольмезов, КIэдыкIуей, Шумахуэ, Бахъсэнокъуэ (Уэрэзей, 79), Ашу, Дэхъу (Хьэшыр, 72), Джатэрывэ, Iэпщацэ (Пащты, 81), Гугуев (Бацэ, 65).
Топхэр дагъэкIащ: Бахъсэнокъуэм, 16 (1:0). Ханмурзаевым, 90+4 (1:1).
ИригъэкIуэкIа джэгугъуищми щытекIуэу, мы гъэм и фокIадэ мазэр хуабжьу зыхуэугъурла «Спартак-Налшыкым» жэпуэгъуэми и ехъулIэныгъэхэм къыщыпищэну дыщIэхъуэпсырт. Ар абы пэгъунэгъу дыдэуи щытащ, ауэ…
Куэд щIакъым «Спартак-Налшыкымрэ» Мэхъэчкъалэ и «Анжи»-мрэ, уей-уей жрагъыIэу, Урысей Федерацэм футболымкIэ и премьер-лигэм зэрыщыджэгурэ. Абы щыгъуэм ахэр гуп лъэщ ящIат я щIыбагъ къызэрыдэтым хьэрычэтыщIэ лъэрызехьэхэу Къанокъуэ Арсенрэ Керимов Сулейманрэ. Зэи къэмыхъуауэ ди щIалэхэм къэралпсо зэхьэзэхуэм еханэ увыпIэр щаубыда, дагъыстэнхэм домбеякъ медалхэр къыщахьа щыIэт. А псори IэфIу дигу къигъэкIыжащ жэпуэгъуэм и 4-м «Спартак-Налшыкымрэ» «Анжи»-мрэ Къэбэрдей-Балъкъэрым и къалащхьэм щрагъэкIуэкIа зэIущIэм и етIуанэ Iыхьэм джэгум къызэрыхагъэхьам а махуэм зэпэщIэува гупитIми я гъуащхьауэ лъэщу щыта икIи я хьэрхуэрэгъухэм мыхьэнэшхуэ зиIэ топ дахэ куэд премьер-лигэм щахудэзыгъэкIа Асильдаров Щамил. И ныбжьыр нэсу топ джэгуныр щигъэта пэтми, абы къигъэзэжащ гугъуехь инхэм хэт Дагъыстэным и командэ нэхъыщхьэм щIэгъэкъуэн, щIалэгъуалэм щапхъэ яхуэхъун папщIэ. Ар а футболист гъуэзэджэм къызэрехъулIэм шэч хэлъкъым икIи вэсэмахуэрей зэIущIэм наIуэу дигъэлъэгъуащ.
Урысей Федерацэм топджэгумкIэ и етIуанэ дивизионым и Япэ гупым 2020-2021 гъэхэм щекIуэкI зэхьэзэхуэм иджы хэт «Спартак-Налшыкымрэ» «Анжи»-мрэ я зэпэщIэтыныгъэм хэгъэрейхэм я тепщэныгъэкIэ къыщIидзащ. И гъащIэм къриубыдэу япэ дыдэу футбол клубым иджыблагъэ зэгурыIуэныгъэ езыщIылIа гъуащхьэхъумэныкъуэ Бахъсэнокъуэ Алихъан и лъэр нэхъ жаныж абы ищIат. Илъэс пщыкIубгъу фIэкIа ныбжь зимыIэ щIалэщIэр мы зэхьэзэхуэм и пэщIэдзэм «Спартак-Налшыкым» кIэлъыплъын мурадкIэ хагъэхьат. Ар апхуэдизу фIыуэ гупым хэзэгъащи, топитI я хьэрхуэрэгъухэм яхудигъэкIыну хузэфIэкIащ, дэтхэнэми налшыкдэсхэм текIуэныгъэхэр къахуихьауэ. Мы зэIущIэм и епщыкIуханэ дакъикъэми Алихъан «Анжи»-м и гъуащхьэхъумэхэм яIэщIэкIащ икIи дахэ дыдэу бжыгъэр къызэIуихащ. Ущыгугъ хъунут абыи текIуэныгъэ къыпэкIуэну.
Пасэу япэ ища налшыкдэсхэм я ехъулIэныгъэм зрагъэубгъуну я мурадащ. Мызэ-мытIэу ахэр абы пэгъунэгъуащ. АрщхьэкIэ мыгувэу зы футболисткIэ нэхъ мащIэу къанэри (джэгум хахуащ гъуащхьэхъумэ Ольмезов Артур), мащIэу икIуэтыжын хуей хъуащ. А Iуэхугъуэр хьэщIэхэм къагъэсэбэпащ икIи абыкIэ сэбэпышхуэ къахуэхъуащ джэгум и етIуанэ Iыхьэм кърагъэхьа Асильдаров Щамил. Аращ зи фIыгъэр зэIущIэм къыщIагъуа зэманыр щиух дыдэм хьэщIэ ебгъэрыкIуэхэм къахыхьа гъуащхьэхъумэ Ханмурзаевым бжыгъэр зэхуэдэ зэрищIыжар.
Iуэхур ягъэзэкIуэжэну ди щIалэхэм Iэмал яIэжтэкъым икIи Iэгум илъу къащыхъуа текIуэныгъэр напIэзыпIэм яIэщIэкIащ. Апхуэдэу, дауи, къэхъунутэкъым нэхъапэIуэкIэ ирагъэкIуэкIа ебгъэрыкIуэныгъэ лъэщым етIуанэуи къыщыхэжаныкIатэмэ. АрщхьэкIэ ди гъуащхьауэр лъэщу щхьэкIэ зэуа топым «Анжи»-м и гъуащхьэтетым къригъэгъэзэну зэрыхузэфIэкIар гурыIуэгъуэкъым.
ОчкоитI фIэкIуэдами, «Спартак-Налшыкым» джэгукIэ хъарзынэ къигъэлъэгъуащ. И къалэнхэм хъарзынэу пэлъэщащ мы гъэм япэу ди гъуэм дагъэува Къардэн Имрани.
Иджы щыгъуазэ фыхуэтщIынщ Урысей Федерацэм футболымкIэ и етIуанэ дивизионым и Япэ гупым щекIуэкI зэхьэзэхуэм ипкъ иткIэ иужьу зэхэта джэгугъуэм кърикIуа бжыгъэхэм: «Биолог-Новокубанск» (Прогресс) — «Мэхъэчкъалэ» (Мэхъэчкъалэ) — 1:2, «Легион Динамо» (Мэхъэчкъалэ) — «Мэшыкъуэ-КМВ» (Псыхуабэ) – 3:0,«Кубань-Холдинг» (Павловскэ) — «Интер» (Черкесск) — 2:0, «Черноморец» (Новороссийск) — «Динамо-Ставрополь» (Ставрополь) — 1:0, «ЕсэнтIыгу» (ЕсэнтIыгу) — «Кубань» (Краснодар) — 1:5, СКА (Дон Iус Ростов) – «Форте» (Таганрог) — 2:1.«Краснодар-3»(Краснодар) — «ТIуапсы» (ТIуапсы) зэIущIэр ягъэIэпхъуащ хьэщIэхэм ящыщ куэдым коронавирус уз зэрыцIалэр къазэреуэлIам къыхэкIыу.
Жэпуэгъуэм и 11-м къыкIэлъыкIуэ джэгугъуэр зэхэтынущ. «Спартак-Налшыкыр» а махуэм Ставрополь къалэм щIыпIэ «Динамо»-м щыIущIэнущ.
Жыласэ Заурбэч.
